Title: ระเบียบคณะกรรมการกองทุนฟื้นฟูและพัฒนาเกษตรกร ว่าด้วยการรับขึ้นทะเบียนและการเพิกถอนทะเบียนองค์กรเกษตรกร พ.ศ. 2554

ระเบียบคณะกรรมการกองทุนฟื้นฟูและพัฒนาเกษตรกร

ระเบียบคณะกรรมการกองทุนฟื้นฟูและพัฒนาเกษตรกร
ว่าด้วยการรับขึ้นทะเบียนและการเพิกถอนทะเบียนองค์กรเกษตรกร
พ.ศ. ๒๕๕๔

โดยที่เป็นการสมควรปรับปรุงระเบียบคณะกรรมการกองทุนฟื้นฟูและพัฒนาเกษตรกร
ว่าด้วยการรับขึ้นทะเบียนและการเพิกถอนทะเบียนองค์กรเกษตรกรเพื่อให้เหมาะสมยิ่งขึ้น

อาศัยอำนาจตามความในมาตรา ๑๕ (๕) และมาตรา ๓๐
แห่งพระราชบัญญัติกองทุนฟื้นฟูและพัฒนาเกษตรกร พ.ศ. ๒๕๔๒
อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๔๑ มาตรา ๔๓ และมาตรา ๖๔ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย คณะกรรมการกองทุนฟื้นฟูและพัฒนาเกษตรกรจึงวางระเบียบไว้
ดังต่อไปนี้

ข้อ ๑  ระเบียบนี้เรียกว่า ระเบียบคณะกรรมการกองทุนฟื้นฟูและพัฒนาเกษตรกร
ว่าด้วยการรับขึ้นทะเบียนและการเพิกถอนทะเบียนองค์กรเกษตรกร พ.ศ. ๒๕๕๔

ข้อ ๒[๑]  ระเบียบนี้ให้ใช้บังคับตั้งแต่วันประกาศในราชกิจจานุเบกษาเป็นต้นไป

ข้อ ๓  ให้ยกเลิก
(๑) ระเบียบคณะกรรมการกองทุนฟื้นฟูและพัฒนาเกษตรกร ว่าด้วย
การรับขึ้นทะเบียนและการเพิกถอนทะเบียนองค์กรเกษตรกร พ.ศ. ๒๕๔๒
(๒) ระเบียบคณะกรรมการกองทุนฟื้นฟูและพัฒนาเกษตรกร ว่าด้วย
การมอบอำนาจในการรับขึ้นทะเบียน เพิกถอนทะเบียน
และการอุทธรณ์การรับขึ้นทะเบียนองค์กรเกษตรกร พ.ศ. ๒๕๔๓

ข้อ ๔  ให้ประธานกรรมการกองทุนฟื้นฟูและพัฒนาเกษตรกรรักษาการตามระเบียบนี้

ข้อ ๕  บรรดาระเบียบ
ข้อบังคับ หรือคำสั่งอื่นใดซึ่งขัดหรือแย้งกับระเบียบนี้ ให้ใช้ระเบียบนี้แทน

ข้อ ๖  ในระเบียบนี้
นายทะเบียน หมายความว่า
เลขาธิการสำนักงานกองทุนฟื้นฟูและพัฒนาเกษตรกร หัวหน้าสำนักงานสาขา
หรือพนักงานที่ได้รับการแต่งตั้งจากเลขาธิการเพื่อให้ปฏิบัติตามระเบียบนี้
คณะอนุกรรมการ หมายความว่า
คณะอนุกรรมการกองทุนฟื้นฟูและพัฒนาเกษตรกรจังหวัด

ข้อ ๗  ให้องค์กรดังต่อไปนี้มีสิทธิยื่นคำขอขึ้นทะเบียนองค์กรเกษตรกร
(๑) กลุ่มหรือคณะของเกษตรกรที่มารวมกันไม่น้อยกว่าห้าสิบคน
โดยมีวัตถุประสงค์ในการประกอบเกษตรกรรมร่วมกัน
(๒) นิติบุคคลที่มีวัตถุประสงค์ในการประกอบเกษตรกรรม

ข้อ ๘  การยื่นคำขอขึ้นทะเบียนองค์กรเกษตรกร
ให้ยื่นคำขอต่อสำนักงาน หรือสำนักงานสาขา ตามแบบที่คณะกรรมการบริหารกำหนด
(๑) ให้คณะกรรมการหรือผู้ที่ได้รับมอบอำนาจจากกลุ่มหรือองค์กร
จำนวนไม่น้อยกว่าสามคน เป็นผู้ยื่นคำขอ
(๒) ในกรณีที่เป็นนิติบุคคลตามข้อ ๗ (๒)
ให้ผู้แทนหรือกรรมการที่ได้รับมอบหมายเป็นผู้ยื่นคำขอ

ข้อ ๙  การยื่นคำขอขึ้นทะเบียนองค์กรเกษตรกรตามข้อ
๘ (๑) ให้ยื่นเอกสารและหลักฐาน ดังต่อไปนี้
(๑) สำเนาบัตรประจำตัวประชาชนของผู้ยื่นคำขอ
(๒) สำเนาเอกสารแสดงประวัติโดยย่อของกลุ่มหรือคณะของเกษตรกร
ซึ่งแสดงถึงที่ตั้งที่ทำการของกลุ่มหรือคณะของเกษตรกร
(๓) สำเนาเอกสารแสดงวัตถุประสงค์ของกลุ่มหรือคณะของเกษตรกร
(๔) สำเนาระเบียบหรือข้อบังคับ ที่กำหนดเกี่ยวกับคุณสมบัติของสมาชิก
วิธีรับสมาชิก การขาดจากสมาชิกภาพ ตลอดจนสิทธิและหน้าที่ของสมาชิก
(๕) สำเนารายชื่อของสมาชิกพร้อมทั้งลายมือชื่อของสมาชิกที่มีความประสงค์
จะขึ้นทะเบียน
(๖) สำเนาเอกสารแสดงกิจกรรมที่ทำร่วมกันที่ผ่านมาขององค์กร
(๗) สำเนารายงานการประชุมที่ได้มีมติให้มีการขึ้นทะเบียน
การยื่นคำขอขึ้นทะเบียนองค์กรเกษตรกรตามข้อ ๘ (๒)
ให้ยื่นเอกสารและหลักฐาน ดังต่อไปนี้
(๑) สำเนาบัตรประจำตัวประชาชนของผู้แทนหรือกรรมการซึ่งได้รับมอบหมาย
(๒) สำเนาเอกสารแสดงฐานะนิติบุคคลที่ออกโดยองค์กรของรัฐที่เกี่ยวข้อง
(๓) สำเนารายงานการประชุมที่ได้มีมติให้ขึ้นทะเบียนของนิติบุคคล
(๔) สำเนารายชื่อพร้อมทั้งลายมือชื่อของสมาชิกที่มีความประสงค์จะขึ้นทะเบียน
(๕) สำเนางบดุลของปีสุดท้ายก่อนยื่นคำขอ

ข้อ ๑๐  เมื่อสำนักงาน
หรือสำนักงานสาขาได้รับคำขอขึ้นทะเบียนองค์กรเกษตรกรแล้ว ให้ตรวจสอบเอกสารและหลักฐานที่เกี่ยวข้อง
หากเห็นว่าคำขอขึ้นทะเบียนองค์กรเกษตรกรพร้อมเอกสารและหลักฐานถูกต้องและครบถ้วนแล้ว
ให้เสนอต่อคณะอนุกรรมการพิจารณาให้แล้วเสร็จภายในสามสิบวันนับแต่วันที่ได้รับคำขอ
ในกรณีที่เอกสารและหลักฐานตามข้อ ๙ ไม่ถูกต้องหรือไม่ครบถ้วน
ให้สำนักงาน
หรือสำนักงานสาขาแจ้งให้ผู้ยื่นคำขอแก้ไขให้ถูกต้องและครบถ้วนภายในเจ็ดวัน
เมื่อคณะอนุกรรมการมีมติอนุมัติการขึ้นทะเบียนแล้ว
ให้ประกาศรายชื่อองค์กรเกษตรกรไว้ในที่เปิดเผย ณ สำนักงาน หรือสำนักงานสาขา

ข้อ ๑๑  ให้นายทะเบียนออกใบทะเบียนเป็นองค์กรเกษตรกรภายในเจ็ดวันนับแต่วันที่คณะอนุกรรมการมีมติอนุมัติ

ข้อ ๑๒  ใบทะเบียนให้เป็นไปตามแบบที่คณะกรรมการบริหารประกาศกำหนด

ข้อ ๑๓  ในกรณีที่คณะอนุกรรมการมีมติไม่อนุมัติให้ขึ้นทะเบียน
ให้สำนักงาน
หรือสำนักงานสาขาแจ้งมติที่ไม่อนุมัติพร้อมด้วยเหตุผลให้ผู้ยื่นคำขอทราบภายในเจ็ดวัน
และผู้ยื่นคำขอมีสิทธิอุทธรณ์มติของคณะอนุกรรมการต่อคณะกรรมการบริหารได้ภายในสามสิบวันนับแต่วันที่ได้รับแจ้ง
การยื่นอุทธรณ์ให้ยื่น ณ สำนักงาน หรือสำนักงานสาขา เมื่อสำนักงาน
หรือสำนักงานสาขาได้รับอุทธรณ์แล้วให้เสนอต่อคณะกรรมการบริหารภายในเจ็ดวันนับแต่วันที่ได้รับอุทธรณ์
ให้คณะกรรมการบริหารวินิจฉัยอุทธรณ์ให้แล้วเสร็จภายในสามสิบวันนับแต่วันที่ได้รับอุทธรณ์
คำวินิจฉัยของคณะกรรมการบริหารให้เป็นที่สุด

ข้อ ๑๔  องค์กรเกษตรกร
หรือองค์กรเกษตรกรตั้งแต่สององค์กรขึ้นไปมีสิทธิเสนอแผนหรือโครงการ
ตลอดจนได้รับการสนับสนุน หรือส่งเสริม ตามระเบียบที่คณะกรรมการกำหนด

ข้อ ๑๕  องค์กรเกษตรกรที่มีการเปลี่ยนแปลงจำนวนสมาชิก
กรรมการ ระเบียบ ข้อบังคับ หรือที่ตั้งสำนักงานขององค์กรเกษตรกร
ให้ยื่นคำขอพร้อมทั้งเอกสารและหลักฐานการขอเปลี่ยนแปลงต่อสำนักงาน
หรือสำนักงานสาขา
และให้คณะอนุกรรมการพิจารณารับรองการเปลี่ยนแปลงข้อมูลภายในสามสิบวันนับแต่วันที่ได้รับคำขอ

ข้อ ๑๖  องค์กรเกษตรกรที่ไม่มีฐานะเป็นนิติบุคคลต้องดำรงจำนวนสมาชิกตามที่กำหนดไว้ในข้อ
๗ (๑)

ข้อ ๑๗  องค์กรเกษตรกรตั้งแต่สององค์กรขึ้นไปในเขตจังหวัดเดียวกันอาจควบเข้ากันเป็นองค์กรเกษตรกรเดียวกัน
โดยมติขององค์กรเกษตรกรแต่ละแห่ง ให้ยื่นคำขอต่อสำนักงาน หรือสำนักงานสาขา
และให้เสนอต่อคณะอนุกรรมการพิจารณาให้แล้วเสร็จภายในสามสิบวัน

ข้อ ๑๘  ให้องค์กรเกษตรกรที่ควบรวมกันยื่นเอกสารหรือหลักฐาน
ดังต่อไปนี้
(๑) สำเนาใบทะเบียนองค์กรเกษตรกรที่ควบรวม
(๒) สำเนาระเบียบหรือข้อบังคับ ที่กำหนดเกี่ยวกับคุณสมบัติของสมาชิก
วิธีรับสมาชิก การขาดจากสมาชิกภาพ ตลอดจนสิทธิและหน้าที่ของสมาชิกที่ควบรวมกัน
(๓) สำเนารายงานการประชุมที่ได้มีมติของแต่ละองค์กรที่ควบรวม
(๔) สำเนารายชื่อคณะกรรมการขององค์กรเกษตรกรชุดใหม่

ข้อ ๑๙  เมื่อคณะอนุกรรมการมีมติอนุมัติให้องค์กรเกษตรกรควบรวมเข้าด้วยกัน
ให้ประกาศรายชื่อองค์กรเกษตรกรไว้ในที่เปิดเผย ณ สำนักงาน หรือสำนักงานสาขา
ให้เจ้าหนี้ทั้งปวงขององค์กรเกษตรกรตามวรรคหนึ่ง
ยื่นคำคัดค้านต่อสำนักงาน หรือสำนักงานสาขาภายในหกสิบวันนับแต่วันที่ประกาศ
ในกรณีที่ไม่มีผู้คัดค้านภายในกำหนด
ให้นายทะเบียนถอนชื่อองค์กรเกษตรกรออกจากทะเบียนองค์กรเกษตรกร และออกใบทะเบียนเป็นองค์กรเกษตรกรใหม่ภายในเจ็ดวันนับแต่วันที่สิ้นสุดคำคัดค้าน

ข้อ ๒๐  องค์กรเกษตรกรใหม่ย่อมรับไปทั้งสิทธิ
หน้าที่ และความรับผิดขององค์กรเกษตรกรเดิมที่ได้ควบรวมเข้ากันทั้งสิ้น

ข้อ ๒๑  ในกรณีที่คณะอนุกรรมการมีมติไม่รับการควบรวมองค์กรเกษตรกร
ให้สำนักงานสาขาแจ้งมติที่ไม่อนุมัติพร้อมด้วยเหตุผลให้ผู้ยื่นคำขอทราบภายในเจ็ดวัน
และให้ผู้ยื่นคำขออุทธรณ์มติต่อคณะกรรมการบริหารภายในสามสิบวันนับแต่วันที่ได้รับแจ้งมติ
คำวินิจฉัยของคณะกรรมการบริหารให้เป็นที่สุด

ข้อ ๒๒  ให้นายทะเบียนเสนอความเห็นต่อคณะอนุกรรมการเพื่อพิจารณาเพิกถอนทะเบียนองค์กรเกษตรกรเมื่อปรากฏหลักฐานชัดแจ้งอย่างหนึ่งอย่างใด
ดังต่อไปนี้
(๑) องค์กรเกษตรกรมีจำนวนสมาชิกน้อยกว่าที่กำหนดไว้ในข้อ ๗ (๑)
เกินกว่าหนึ่งร้อยยี่สิบวันติดต่อกัน
(๒) องค์กรเกษตรกรจงใจฝ่าฝืนระเบียบ ประกาศ
หรือเงื่อนไขที่คณะกรรมการบริหารกำหนด
(๓)
องค์กรเกษตรกรไม่รายงานผลการดำเนินการเกี่ยวกับแผนและโครงการฟื้นฟูและพัฒนาเกษตรกร
(๔)
องค์กรเกษตรกรมีความประสงค์ที่จะขอให้เพิกถอนทะเบียนองค์กรเกษตรกรด้วยความประสงค์ใดก็ตาม

ข้อ ๒๓  ถ้าคณะอนุกรรมการมีมติให้เพิกถอนทะเบียนขององค์กรเกษตรกร
ให้นายทะเบียนแจ้งให้องค์กรเกษตรกรที่ถูกสั่งเพิกถอนทะเบียนและเกษตรกรสมาชิกทราบภายในสามสิบวันนับแต่วันที่มีประกาศให้เพิกถอนทะเบียนองค์กรเกษตรกร

ข้อ ๒๔  องค์กรเกษตรกรใดที่ไม่เห็นด้วยกับมติเพิกถอนทะเบียนองค์กรเกษตรกร
ให้ยื่นอุทธรณ์มติคณะอนุกรรมการดังกล่าวได้
การยื่นอุทธรณ์มติของคณะอนุกรรมการให้ยื่นต่อคณะกรรมการบริหารภายในสามสิบวันนับแต่วันที่ได้รับแจ้งมติ
และให้คณะกรรมการบริหารวินิจฉัยอุทธรณ์ให้แล้วเสร็จภายในสามสิบวันนับแต่วันที่ได้รับอุทธรณ์
คำวินิจฉัยของคณะกรรมการบริหารให้เป็นที่สุด
ในกรณีที่คณะกรรมการบริหารมีคำวินิจฉัยไม่เพิกถอนทะเบียนองค์กรเกษตรกร
ให้นายทะเบียนแจ้งคำวินิจฉัยต่อองค์กรเกษตรกรนั้น
ภายในสามสิบวันนับแต่วันที่มีคำวินิจฉัย
ในกรณีที่คณะกรรมการบริหารมีคำวินิจฉัยให้เพิกถอนทะเบียนองค์กรเกษตรกรหรือองค์กรเกษตรกรไม่อุทธรณ์ภายในระยะเวลาที่กำหนด
ให้นายทะเบียนประกาศการเพิกถอนทะเบียน ณ สำนักงาน สำนักงานสาขา
ที่ตั้งขององค์กรเกษตรกรและที่ว่าการอำเภอนั้น

ข้อ ๒๕  การเพิกถอนทะเบียนองค์กรเกษตรกรตามระเบียบนี้
ไม่มีผลกระทบกับความเป็นกลุ่มเกษตรกร องค์กรเกษตรกร หรือนิติบุคคลที่มีอยู่เดิมตามกฎหมายอื่น

ข้อ ๒๖  ให้องค์กรเกษตรกรตามระเบียบคณะกรรมการกองทุนฟื้นฟูและพัฒนาเกษตรกร
ว่าด้วยการรับขึ้นทะเบียนและการเพิกถอนทะเบียนองค์กรเกษตรกร พ.ศ. ๒๕๔๒
เป็นองค์กรเกษตรกรตามระเบียบนี้ต่อไป

ข้อ ๒๗  สมาชิกขององค์กรเกษตรกรใดที่ถูกเพิกถอนทะเบียนองค์กรเกษตรกรให้ดำเนินการสมัครเข้าเป็นสมาชิกขององค์กรเกษตรกรอื่นให้แล้วเสร็จภายในหนึ่งร้อยยี่สิบวัน
นับแต่วันที่นายทะเบียนปิดประกาศ

ข้อ ๒๘  เกษตรกรที่ยังไม่ได้เป็นสมาชิกองค์กรเกษตรกร
แต่ได้รับการจัดการหนี้ก่อนวันที่ระเบียบนี้ใช้บังคับ ให้เลขาธิการหรือผู้ที่เลขาธิการมอบหมายแจ้งให้เกษตรกรทราบภายในสามสิบวันนับแต่วันที่ระเบียบนี้ใช้บังคับ
เกษตรกรต้องดำเนินการเข้าเป็นสมาชิกองค์กรเกษตรกรภายในเก้าสิบวันนับแต่วันที่ได้รับแจ้ง
หากเกษตรกรดังกล่าวไม่ปฏิบัติตามวรรคสอง
ให้เลขาธิการหรือผู้ที่เลขาธิการมอบหมายดำเนินการยกเลิกสัญญาทั้งปวงที่มีต่อกองทุนและดำเนินการตามกฎหมายต่อไป

ประกาศ
ณ วันที่ ๒๓ พฤษภาคม พ.ศ. ๒๕๕๔
พลตรี
สนั่น  ขจรประศาสน์
รองนายกรัฐมนตรี
ประธานกรรมการกองทุนฟื้นฟูและพัฒนาเกษตรกร
ปริยานุช/ผู้จัดทำ
๑๘ มกราคม ๒๕๕๕
ปณตภร/ผู้ตรวจ
๒๕ มกราคม ๒๕๕๕

[๑] ราชกิจจานุเบกษา
เล่ม ๑๒๙/ตอนพิเศษ ๑๓ ง/หน้า ๙/๑๑ มกราคม ๒๕๕๕